ՙ Գալիք՚ Կուսակցության

Ծրագրի հիմնական ուղենիշները

ՙ Գալիք՚ Կուսակցության գործունեության կարևորագույն նպատակը մեր երկրի շուրջ և նրա ներսում կուտակված բազմաթիվ հիմնախնդիրների լուծումն է:

Մեր պետության արտաքին հարաբերությունների ոլորտում գերխնդիր է մեր աշխարհաքաղաքական բախտակիցների հետ հարաբերությունների բովանդակության ճշգրտումը,ներկա իրականության վերաբերյալ մեր և նրանց պատկերացումների խորքային համաձայնեցման հիման վրա համատեղ նպատակների ձևավորումը, անելիքների վերաբերյալ երկարաժամկետ ծրագրերի մշակումը և գործարկումը:

Առանցքային նշանակություն ունի Արցախի հիմնախնդրի լուծումը, որը հնարավոր է միայն հակառակորդին մեր օրակարգը պարտադրելու միջոցով: Այսինքն պետք է ձևակերպել մեր օրակարգը և պարտադրել այն հակառակորդին, առանց մի քայլ իսկ նահանջելու սահմանված նպատակներից: Մենք ունենք դրա տեսլականը:

Մեր նպատակն է լուծել պետությունն ու հասարակությունն ուժասպառ անող հիմնախնդիրները.գործազրկություն,համատարած ունեզրկում և աղքատություն, ժողովրդագրական աղետալի վիճակ, պարենային ապահովության նվազագույն շեմ, հսկայական պետական արտաքին պարտք, մեռած տնտեսություն:

Մենք արձանագրում ենք այս վիճակը և ընդգծում, որ պատրաստակամ ենք իրականացնել հայեցակարգային լուծումներ. Անհրաժեշտ տնտեսական մոդելի ձևավորում՝ կառավարության համապատասխան կազմով, տնտեսավարման նոր մշակույթի արմատավորում, ֆինանսական քաղաքականության վերաֆորմատավորում՝ տնտեսավարման նոր մոդելի տրամաբանությամբ:

Հայաստանի հանրապետության զարգացման մեր հայեցակարգի շրջանակներում մի քանի տարվա մեջ մենք կստեղծենք աշխատատար արտադրություններ հանրապետության բոլոր մարզերում, կկառուցենք զարգացած տեխնոլոգիական արդյունաբերությամբ և գյուղատնտեսությամբ երկիր, որտեղ հնարավոր կլինի հոգալ քաղաքացու սոցիալական ապահովության հիմնական խնդիրները, որտեղ հնարավոր կլինի բավարար միջոցներ հատկացնել գիտությանն ու կրթությանը, մշակույթին ու երիտասարդության առողջ ապրելակերպին, որտեղ հնարավոր կլինի պահել նյութապես և զենքով ու զինտեխնիկայով ապահովված բանակ:

Մենք նպատակ ունենք մեր հասարակական, ընտանեկան, բարոյական, ազգային արժեքները օրենքով պաշտպանել ՙարևմտյան՚ կոչվող արժեքների ոտնձգություններից, մինչդեռ մենք թերագնահատում ենք դրանց դերակատարությունը մեր պետականության, մեր ինքնության պահպանման առումով:

Մենք գտնում ենք, որ պետությունը պետք է օրենքով սահմանի առկա բնապահպանական հիմնախնդիրնեի լուծումը, որպեսզի դրանք ամեն հաջորդ իշխանության համար հասունության փորձաքար չդառնան: Այդ առումով մենք գտնում ենք, որ օրենքով պետք է արգելել Ամուլսարի ոսկու հանքավայրի շահագործումը գոնե առաջիկա հարյուր տարվա համար՝ առանց վերանայման իրավունքի: